สหรัฐกำลังหาทางแก้ปัญหาสมองไหล
เจ้าของบริษัทในอเมริกาเร่งเร้าให้รัฐบาลผ่อนปรนกฏหมายควบคุมคนเข้าเมืองที่เป็นอุปสรรคต่อการจ้างงานชาวต่างชาติหลังจบการศึกษาระดับสูงในสหรัฐ
วุฒิสมาชิกสหรัฐกำลังถกเรื่องการแก้ไขกฏหมายควบคุมคนเข้าเมืองเพื่อแก้ปัญหาสมองไหลด้วยการอนุญาติให้ชาวต่างชาติได้รับปริญญาโทและเอกจากมหาวิทยาลัยในสหรัฐสามารถอาศัยและทำงานในสหรัฐต่อหลังเรียนเพราะคนเหล่านี้จะช่วยสหรัฐรักษาความเป็นยอดในด้านต่างและแข่งขันกับต่างชาติทั่วโลกได้ เซียง ควิน มาจากกรุงปักกิ่งและกำลังเรียนปริญญาโทด้านคอมพิวเตอร์ที่มหาวิทยาลัยจอร์จทาวน์ที่กรุงวอชิงตัน เขาอยา่กทำงานกับบริษัทยักษ์ใหญ่อย่างกูเกิ้ล ยาฮู หรือไม่ก็บริษัทไมโครซอฟ เซียงควิน บอกผู้สื่อข่าววีโอเอว่า นักศึกษาต่างชาติอยากอาศัยอยู่ต่ออีกหลายปีในสหรัฐหลังเรียนจบแต่ถ้าขอวีซ่าอยู่ต่อไม่ได้ก็ต้องเดินทางกลับ หยี่ฝาง เหวย อายุยี่สิบห้าปีจากเมืองเซี่ยนในตอนกลางของจีนอาจจะขอวีซ่าอยู่ทำงานต่อในอเมริกาไม่ได้หลังเรียนจบ เขาบอกผู้สื่อข่าววีโอเอว่า รู้สึกกังวลมาก หยี่ฝาง เหวย กับ เซียง ควิน ก็เหมือนกับนักศึกษาต่างชาติในอเมริกาอีกมายมากที่เจอความกังวลนี้ สหรัฐมีกฏระเบียบจำกัดจำนวนนักศึกษาต่างชาติที่สามารถหางานทำในสหรัฐได้หลังเรียนจบ กฏระเบียบควบคุมคนเข้าเมืองที่เคร่งครัดนี้ ถูกวิจารณ์ว่าส่งผลเสียต่ออเมริกาเพราะทำให้เกิดปัญหาสมองไหล คุณซู โลฟเกร็น ผู้แทนจากรัฐแคลิฟอร์เนียบอกว่า อเมริกาเคยดึงคนระดับมันสมองจากทั่วโลกเข้ามาตั้งรกราก แต่เดี๋ยวนี้อเมริกาไม่ต้อนรับคนมีการศึกษาสูงและมีความสามารถหาตัวจับยากเหล่านี้ให้หางานทำต่อในประเทศทั้งๆที่คนเหล่านี้เป็นผลผลิตจากมหาวิทยาลัยของอเมริกาและมีคุณสมบัติเป็นที่ต้องการในการส่งเสริมให้อเมริการุ่งโรจน์ มีบริษัทด้านไฮเทคจำนวนมากในอเมริกาเข้าไปรับสมัครพนักงานในมหาวิทยาลัยชั้นนำของประเทศ แต่บริษัทเหล่านี้บอกว่า พนักงานชาวต่างชาติเหล่านี้ต้องอยู่ในสหรัฐนานถึงสิบปีถึงจะสามารถขอสิทธิพักพิงในอเมริกาอย่างถาวร คุณดาร์ล่า วิทเทคเคอร์ รองประธานอาวุโสของบริษัทเท็กซัสอินสตรูเม้นท์ส บอกว่า กฏระเบียบเรื่องคนเข้าเมืองของอเมริกาส่งผลเสียต่ออุตสาหกรรมด้านไฮเทคของประเทศเพราะทำให้ขาดแคลนมันสมอง แล้วเป็นการสร้างภาระและความเครียดแก่พนักงานชาวต่างชาติ กฏหมายคนเข้าเมืองสหรัฐกำหนดให้สิทธิอยู่ในประเทศอย่างถาวรแก่ชาวต่างชาติในจำนวนที่ต่างกันแล้วแต่มาจากประเทศไหน ทำให้นักศึกษาที่มาจากประเทศใหญ่ๆต้องรอนานกว่าคนที่มาจากชาติเล็กๆ ผลการวิจัยล่าสุดของมูลนิธิแห่งชาติด้านการนโยบายสหรัฐพบว่าชาวอินเดียที่มีความสามารถสูงด้านไฮเทคอาจต้องรอนานถึงเจ็ดสิบปีกว่าจะได้รับสิทธอยู่ในอเมริกาอย่างถาวร คุณวิเวก วัดวา ทำงานในมหาวิทยาลัยฮาร์วาดและมหาวิทยาลัยดยุก ทำการวิจัยเกี่ยวกับเจ้าของธุรกิจที่เป็นคนอพยพ เขาบอกผู้สื่อข่าววีโอเอว่า ถ้าอเมริกาไม่ดึงคนต่างชาติเก่งๆเอาไว้ทำงาน อเมริกาจะถอยหลังเข้าคลองไม่สามารถแข่งขันกับประเทศอื่นๆได้เพราะขาดแคลนมันสมองที่มีความรู้ความสามารถในตลาดแรงงาน แรงงานที่มีความรู้สูงๆเป็นปัจจัยสำคัญในการผลักดันเศรษฐกิจอเมริกาให้แข่งขันต่อไปได้ในโลกธุรกิจปัจจุบัน แม้ว่าวุฒิสภาสหรัฐจะถกเรื่องนี้กันมาพักหนึ่ง ก็ยังไม่มีความคืบหน้าอะไรออกมาว่าจะแก้ปัญหาสมองไหลอย่างไรและจะดึงเอานักศึกษาต่างชาติระดับหัวกระทิอย่าง หยี่ฝาง เหวย กับ เซียงควินไว้ทำงานในอเมริกาได้อย่างไรเมื่อพวกเขาเรียนจบจากมหาวิทยาลัยชั้นนำของสหรัฐ